Liamatatu, 20 Março
Kanda ulifwita, mumu chatwala ku yitanga yipi wika.—Samu 37:8.
Atu amwe kakutenuka ni kawashi ni kwambila akwo yuma yipi hamwe ni matuka. Muze yino yakulingiwa, asoko jo eswe kakumona lamba. Mbimbiliya yinatutoweza hanga twehuke utenu, kuhanjika yipi hali akwetu ni kwehuka zungo. (Efwe. 4:31) Yuma yino kanji-kanji yakusongwela mutu ku vunda. Musono atu anji hano hashi kakunyonga ngwo ufwatulo ni yitanga ya ungulungulu yili yuma yipema. Alioze kulinga yuma yacho kuchishi kuhalisa Tangi yetu. Mandumbu jetu anji hanalumuna yitanga yo ni kuzala utu waha. (Kolo. 3:8-10) Mahuza no kakulinga chihanda cha utu ukulu. Chakutalilaho, atu anji kakuhanjika mahuza hanga achine kufweta lijimu hanji ahone kwaafwetesa ha uhenge wo. Alioze Yehova kali “Zambi ya umwenemwene.” (Samu 31:5) Iye kanazange hanga tuvumbi twenyi eswe “ahanjike umwenemwene” hi “mahuza ko.” (Efwe. 4:25; Kolo. 3:9) Kwamba umwenemwene, twatamba kuhanjika umwenemwene chipwe ngwe nyi twauhanjika mutwivwa sonyi hanji mutupwa mu ukalu.—Yishi. 6:16-19. w17.08 16 ¶3, 5; 20 ¶12-13, 15
Liamawana, 21 Março
Liji lienyi liakutambuka.—Samu 147:15.
Musono, Yehova kakutusongwela kupalikila mu Liji lienyi Mbimbiliya. Mukwa-kwimba masamu yamba ngwenyi, liji lia Yehova “liakutambuka” hanga litukwase. Zambi kakutusongwela mu jila yalita nawa ha shimbu lialita. Achinyonga ha chize wakuyuka muze mutanga Mbimbiliya, mikanda ya “ndungo wamwenemwene, wa kanyama,” kutala JW Broadcasting, site jw.org, ukwaso wa makulwana amu yikungulwila ni wa mandumbu jetu. (Mateu 24:45) Ha yino yeswe, shina hiunamona ku mwono we chize Yehova anatambuka hanga akukwase? Mukwa-kwimba masamu kanyingikine ngwenyi mu mavungu eswe a hashi, Yehova kasakwile wika vungu lia A-Izalele ku shakulu hanga apwe tuvumbi twenyi. Ayo kapwile vungu limuwika lize liapwile ni kutambula “liji” lia Zambi ni “yiyulo yenyi.” (Samu 147:19, 20) Musono, chili uhenya unene kutuvuluka mu jina lia Zambi. Twakusakwilila chinji hakumunyingika, ni hakunyingika ngwetu Liji lienyi liakutusongwela, nawa ngwetu mutuhasa kupwa ni usepa upema ni iye. Ngwe mukwa-kusoneka Samu 147, ni yetu tuli ni yitela yinji ya ‘Kuhalisa Yehova!’ ni kukolweza akwetu hanga no achilinge. w17.07 20 ¶15-16; 26 ¶18
Liamatano, 22 Março
Niumwe swalale mu jita malilimba ni yuma ya mwono uno; hanga akapemene kuli yoze hanamusela ku uswalale.—2 Timo. 2:4.
Tumbaji twa Yesu musono, kuchingako ni kanunu umuwika wa tununu twa waze ali mu mulimo wa shimbu lieswe, kakusa tachi hanga akaule chiyulo chino cha Paulu. Ayo keshi kukaula mitambi ya saki yize akutwa hano hashi ha kuzo. Kakwiwuluka shimbi yakwamba ngwo: “Mukwa kutambula mukuli kakupwa ndungo ya mwenya mukuli.” (Yishi. 22:7) Satana kanazange hanga tupalikise mashimbu ni tachi jetu jeswe ha kufupa upite wa hano hashi. Amwe kakutambula mbwezo hanji mikuli hanga alande zuwo, mashinyi, afwete shikola hanji chipwe kulinga umbachiso. Nyi kutwakanyamine, mutuhasa kupwa ni mikuli yize muyitumbata miaka yinji kuyifweta. Twakusolola mana angunu muze twakupwisa mwono wetu washi, kwehuka mikuli, ni kuzachisa kanawa mbongo jetu. Nyi twalinga chocho, mutuwayila kanawa Zambi chakuhona kupwa ngamba a upite wa mwakono.—1 Timo. 6:10. w17.07 12 ¶13
cjk_Latn cjk_Latn cjk_Latn cjk_Latn cjk_Latn cjk_Latn por_Latn cjk_Latn cjk_Latn